रोंग ने लिखा है कि भारत की विदेश नीति तेजी से मुखर हो रही है और आपसी फायदे भी पेश कर रही है। पिछले तीन सालों में चीन के साथ उसके रिश्ते स्थिर रहे हैं। हालंकि उन्होंने माना कि डोकलाम विवाद न सिर्फ दोनों के बीच तनाव पैदा करने वाला बल्कि सीमा विवाद को उभारकर सामने लाना वाला मसला रहा है। गौरतलब है कि चीन पूरे डोकलाम क्षेत्र को तो कब्जे में नहीं ले सका, लेकिन कुछ उपग्रह तस्वीरों से यह साफ होता है कि उसकी सेना और निर्माण कार्य से संबंधित साजो-सामान अब तक उस क्षेत्र में मौजूद है। फिर भी दोनों देशों ने समय-समय पर वहां सेना कम करने की बात मानी है। हालांकि चीन आज भी इस हठधर्मिता पर कायम है कि उसने जो भी किया या करना चाहा, वह सही है, क्योंकि वह उसका अपना भू-भाग है। रोंग का कहना है कि चीन भारत के रास्ते की बाधा नहीं है, बल्कि उसके लिए एक बड़ा अवसर है। चीन भारत के उदय को नहीं रोक सकता। चीन के लिए भारत एक अहम देश है। रोंग का यह लेख तब सामने आया है जब उसके विदेश मंत्री वांग यी ने नए साल पर विदेशी राजनयिकों से बातचीत करते हुए कहा था कि वह पड़ोसी और छोटे राष्ट्रों के साथ अपने विवादों को शांतिपूर्ण तरीके और बातचीन से हल करेगा। पड़ोसी छोटे राष्ट्र पूरे दक्षिण चीन सागर पर चीनी दावे का विरोध कर रहे हैं। चीन पूरे दक्षिण चीन सागर को अपना बताता है, जबकि फिलीपींस, मलेशिया, बु्रनेई और वियतनाम इसका मुखर विरोध करते हैं।